ai4bharat/Pralekha huggingface dataset:
অর্থমন্ত্রক
নাবার্ড পশ্চিমবঙ্গ আঞ্চলিক দপ্তরের নতুন প্রধান
কলকাতা, ৩ আগস্ট, ২০২২
কৃষি ও গ্রামীণ উন্নয়ন সংক্রান্ত জাতীয় ব্যাঙ্ক নাবার্ড-এর পশ্চিমবঙ্গ আঞ্চলিক দপ্তরের প্রধান হিসেবে যোগ দিলেন শ্রীমতী উষা রমেশ। সোমবার  নাবার্ডের চিফ জেনারেল ম্যানেজার পদে যোগ দেন শ্রীমতী রমেশ।
প্রসঙ্গত, শ্রীমতী রমেশ গ্রেড এ পদে নাবার্ডে যোগ দেন, অর্থাৎ তিনি এই ব্যাঙ্কের ডাইরেক্ট রিক্রুট অফিসার হিসেবে তাঁর চাকুরি জীবন শুরু করেন ব্যাঙ্গালোর-এ ১৯৮৮-তে। বিজ্ঞান বিষয়ে স্নাতক হয়ে তিনি একটি এমবিএ ডিগ্রি-ও করেন অর্থনীতি বিষয়ে।
উন্নয়ন মূলক ব্যাঙ্কিং, কৃষি ক্ষেত্রে আর্থিক সাহায্য প্রদান বা কর্পোরেট পরিকল্পনা এবং একই সঙ্গে প্রাতিষ্ঠানিক উন্নয়ন, তত্ত্বাবধান, গ্রামীণ উন্নয়ন বা গ্রামীণ পরিকাঠামোমূলক আর্থিক সাহায্য প্রদান এবং আর্থিক অন্তর্ভুক্তি- এসব ক্ষেত্রে শ্রীমতী রমেশের ৩৪ বছরের অভিজ্ঞতা রয়েছে।
PG/SSS/NS
(Visitor Counter : 32
স্বাস্থ্যওপরিবারকল্যাণমন্ত্রক
চিকিৎসা শিক্ষা ক্ষেত্রে সংস্কারের লক্ষ্যে গুরুত্বপূর্ণ পদক্ষেপ
নয়াদিল্লি, ৩১ অক্টোবর, ২০২০
চিকিৎসা শিক্ষা ব্যবস্থাকে আরও সহজলভ্য করে তোলার লক্ষ্যে গুরুত্বপূর্ণ পদক্ষেপ হিসাবে জাতীয় চিকিৎসা কমিশন  আজ তার প্রথম গুরুত্বপূর্ণ সংস্কারমূলক পদক্ষেপের কথা ঘোষণা করেছে। এই সংস্কারের বিষয়বস্তু স্থির হয়েছে বার্ষিক এমবিবিএস স্তরে ভর্তির ক্ষেত্রে নিয়ন্ত্রণের লক্ষ্যে ন্যূনতম শর্তাবলী ২০২০। কমিশনের এই বিজ্ঞপ্তি জারির সঙ্গে সঙ্গে ১৯৯৯ সালের মেডিকেল কলেজগুলির ক্ষেত্রে ন্যূনতম আদর্শ শর্তাবলী বাতিল হ’ল।
কমিশনের নতুন নীতি-নির্দেশিকা প্রস্তাবিত নতুন মেডিকেল কলেজগুলির পাশাপাশি, বর্তমানে চালু সমস্ত মেডিকেল কলেজ, যেখানে ২০২১-২২ শিক্ষাবর্ষে এমবিবিএস স্তরে ছাত্র সংখ্যা বৃদ্ধির প্রস্তাব রয়েছে, সেগুলির ক্ষেত্রেও সমানভাবে প্রযোজ্য হবে। ছাত্র ভর্তির প্রক্রিয়া চলাকালীন সময় চালু সমস্ত মেডিকেল কলেজ বর্তমান বিজ্ঞপ্তির পূর্বে জারি হওয়া নিয়ম-নীতি অনুযায়ী পরিচালিত হবে।
চিকিৎসা প্রতিষ্ঠানগুলির প্রয়োজনীয় কাজকর্ম নির্বাহের বিষয়গুলিকে বিবেচনায় রেখে চিকিৎসা শিক্ষা ক্ষেত্রে সংস্কারের লক্ষ্যে নতুন মান প্রবর্তন করা হয়েছে। এর ফলে, চিকিৎসা শিক্ষা প্রতিষ্ঠানগুলিতে প্রাপ্ত সম্পদের সর্বাধিক সদ্ব্যবহার সম্ভব হবে এবং আধুনিক চিকিৎসা প্রযুক্তির প্রয়োগ আরও বাড়বে। এর ফলে, সম্পদের অপ্রতুলতার সময় চিকিৎসা শিক্ষা ব্যবস্থার গুণমানে কোনও প্রভাব পড়বে না।
জাতীয় চিকিৎসা কমিশনের আজ জারি হওয়া বিজ্ঞপ্তি অনুযায়ী, যে সমস্ত গুরুত্বপূর্ণ পরিবর্তনের কথা বলা হয়েছে, তার মধ্যে রয়েছে – একটি মেডিকেল কলেজ ও তার স্বীকৃত শিক্ষণ হাসপাতাল স্থাপনের জন্য প্রয়োজনীয় জমির পরিমাণের বিষয়টি বাতিল করা হয়েছে; প্রশিক্ষণাধীন ছাত্রছাত্রীদের জন্য সুসজ্জিত স্কিল ল্যাবরেটরি স্থাপন বাধ্যতামূলক করা হয়েছে। এ সম্পর্কে স্পষ্টভাবে জানানো হয়েছে, চিকিৎসা শিক্ষা ব্যবস্থার সঙ্গে যুক্ত শিক্ষক-শিক্ষিকাদের প্রশিক্ষণের জন্য একটি চিকিৎসা শিক্ষা ইউনিট থাকা আবশ্যক। এছাড়াও, গ্রন্থাগার, বিভিন্ন ধরনের চিকিৎসা শিক্ষার পুস্তক ও জার্নাল রাখার পৃথক ব্যবস্থা করতে হবে। এমনকি, চিকিৎসা শিক্ষার ছাত্রছাত্রীদের মধ্যে মানসিক চাপ কমাতে ছাত্রছাত্রীদের জন্য কাউন্সেলিং-এর ব্যবস্থা করাও জরুরি বলে সুস্পষ্টভাবে উল্লেখ করা হয়েছে।
কমিশনের জারি হওয়া নীতি-নির্দেশিকায় স্বীকার করা হয়েছে যে, চিকিৎসা শিক্ষার ক্ষেত্রে একটি চালু হাসপাতাল থাকা অত্যন্ত জরুরি। এর ফলে, সদ্য জারি হওয়া নীতি-নির্দেশিকায় সম্পূর্ণ রূপে চালু ৩০০ শয্যাবিশিষ্ট মাল্টি স্পেশালিটি হাসপাতাল অন্ততপক্ষে ২ বছর চালু রাখার বিষয়টি বাধ্যতামূলক করা হয়েছে। নতুন নীতি-নির্দেশিকায় শিক্ষণ ব্যবস্থায় মানবসম্পদের বিষয়টি আরও ন্যয়সঙ্গত করা হয়েছে। এর ফলে, হাসপাতালগুলিতে ভিজিটিং ফ্যাকাল্টি বা বিশেষজ্ঞ চিকিৎসকদের শিক্ষণের কাজে যুক্ত হওয়ার বিষয়টি নির্দিষ্ট করা হয়েছে, যাতে শিক্ষণ পদ্ধতির গুণমান আরও বাড়ানো যায়।
কমিশনের জারি হওয়া নীতি-নির্দেশিকায় দুটি বিষয়ের কথা উল্লেখ করা হয়েছে। এগুলি হ’ল – ‘প্রত্যাশিত’ এবং ‘উন্নয়নে আগ্রহী’ হাসপাতালের শ্রেণী বিভাজন। এই উদ্দেশ্য পূরণে ন্যূনতম শর্তাবলী মেনে চলা প্রয়োজন, যাতে জাতীয় চিকিৎসা কমিশন দেশে চিকিৎসা প্রতিষ্ঠানগুলির গুণমান ও উৎকর্ষতা অনুযায়ী ক্রমতালিকা নির্ণয় করতে পারে।
CG/BD/SB
(
জলসম্পদমন্ত্রক
গঙ্গানদী ও নদী পাড়গুলির পরিস্কার-পরিচ্ছন্নতার জন্য পশ্চিমবঙ্গ সহ চার রাজ্যকে প্রায় ১৫০ কোটি টাকা দেওয়া হচ্ছে
নয়াদিল্লি, ২৯ আগস্ট, ২০১৮
নমামি গঙ্গে কর্মসূচির আওতায় পশ্চিমবঙ্গ সহ উত্তরাখন্ড, উত্তর প্রদেশ ও বিহারের জন্য প্রায় ১৫০ কোটি টাকার বেশ কয়েকটি প্রকল্পের রূপায়ণে অনুমতি মিলেছে। জাতিয় পরিচ্ছন্ন গঙ্গা মিশনের  কার্যনির্বাহী কমিটির পঞ্চম বৈঠক মঙ্গলবার নতুন দিল্লিতে অনুষ্ঠিত হয়। ঐ বৈঠকে পশ্চিমবঙ্গ সহ চারটি রাজ্যে প্রকল্পগুলি রূপায়ণের বিষয়ে সিদ্ধান্ত হয়। প্রকল্পগুলির মধ্যে রয়েছে – ছোট নদী, নালা ও নর্দমার প্রবাহ পথগুলি বিচ্ছিন্ন করে দিয়ে সেগুলিকে ভিন্ন পথে ঘুরিয়ে দেওয়া, যাতে তারা সরাসরি মূল নদীতে গিয়ে না মেশে। প্রবাহ পথগুলি ঘুরিয়ে বর্জ্য পরিচালনা কেন্দ্রে নিয়ে যাওয়া, যাতে মূল নদীতে মেশার সময় নদী, নালা বা নর্দমাগুলির জল বিশুদ্ধ ও দূষণমুক্ত থাকে। এছাড়াও, বর্জ্য পরিচালনা কেন্দ্র স্থাপন ও নদী ঘাটগুলির মানোন্নয়ন সংক্রান্ত প্রকল্প রয়েছে।
কার্যনির্বাহী কমিটির বৈঠকে পশ্চিমবঙ্গে গঙ্গা তীরবর্তী স্নানঘাট এবং কাটোয়া, কালনা, অগ্রদ্বীপ ও দিনহাটায় শ্মশান ঘাটগুলির মানোন্নয়ন বা সংস্কারের অনুমতি মিলেছে। পরিচ্ছন্ন গঙ্গা তহবিলের আওতায় এই প্রকল্পগুলির কাজকর্ম পরিচালিত হবে। এর জন্য খরচ ধরা হয়েছে ৮ কোটি ৫৮ লক্ষ টাকা। এই টাকায় বর্তমান ঘাটগুলির সংস্কার, মৌলিক সুযোগ-সুবিধা গড়ে তোলা, ঘাটে বিদ্যুৎ সংযোগ ও অন্যান্য কাজকর্ম রূপায়িত হবে।
গোমুখ থেকে গঙ্গাসাগর পর্যন্ত গঙ্গানদীর সাংস্কৃতিক ঐতিহ্য নিয়ে দলিল-দস্তাবেজ তৈরির একটি প্রস্তাবও কার্যনির্বাহী কমিটি অনুমোদন করেছে। দলিল রচনার কাজে পুরাতাত্ত্বিক ঐতিহ্য, অতুলনীয় সাংস্কৃতিক ঐতিহ্য ও পরিবেশগত ঐতিহ্যগুলির ওপর গুরুত্ব দেওয়া হবে।
পশ্চিমবঙ্গের পাশাপাশি উত্তরাখন্ডকে ৬০ কোটি, উত্তর প্রদেশকে ২৭ কোটি ৪১ লক্ষ এবং বিহারকে ৩০ কোটি ৯২ লক্ষ টাকা দেওয়া হবে। এই টাকা ঐ তিন রাজ্যে ছোট নদী, নালা ও নর্দমার প্রবাহ পথ পরিবর্তন, বর্জ্য পরিচালনা কেন্দ্র স্থাপন, বর্জ্য জল পরিবাহিত হওয়ার পাইপ লাইন বসানো প্রভৃতি কাজে ব্যয় করা হবে। এছাড়াও, কমিটি বিহারের সোনেপুরে নদী মুখের উন্নয়নমূলক কাজকর্ম রূপায়ণ বাবদ ২২ কোটি ৯২ লক্ষ টাকা মঞ্জুর করেছে।
CG/BD/SB…
(Visitor Counter : 226
আদিবাসীবিষয়কমন্ত্রক
তপশীলি উপজাতিভুক্ত এলাকার জন্য সুযোগ-সুবিধা
নয়াদিল্লি, ২২ জুলাই, ২০১৯
বিহার সহ দেশজুড়ে উপজাতিদের উন্নয়নে তপশীলি উপজাতিভুক্তদের জন্য বিশেষ পরিকল্পনাখাতে নির্দিষ্ট তহবিল রয়েছে। উপজাতিদের উন্নয়নের জন্য প্রতি বছর ৪০টি কেন্দ্রীয় মন্ত্রকের বাজেটের মোট অর্থের ৪.৩ শতাংশ থেকে ১৭.৫ শতাংশ পর্যন্ত ব্যয় বাধ্যতামূলক। সংশ্লিষ্ট কেন্দ্রীয় মন্ত্রকগুলি এবং রাজ্যসরকারগুলি উপজাতি অধ্যুষিত এলাকার পরিকাঠামো উন্নয়নে যেসব প্রকল্প রয়েছে, সেখানে এই অর্থ ব্যয় করা হয়। এই প্রকল্পগুলির মধ্যে রয়েছে- গ্রামোন্নয়ন, আবাসন, পানীয় জল প্রকল্প, পয়ঃপ্রণালী, পুষ্টি ইত্যাদি।
সংসদে ২০১৯-২০ অর্থবর্ষে বাজেট পেশ হয়েছে এবং www.indiabudget.gov.in. ওয়েবসাইট থেকে এ বিষয়ে বিস্তারিত জানা যাবে।
লোকসভায় আজ এক লিখিত প্রশ্নের জবাবে উপজাতি কল্যাণ দপ্তরের স্বাধীন দায়িত্বপ্রাপ্ত প্রতিমন্ত্রী শ্রীমতি রেনুকা সিং সারুতা এই তথ্য জানিয়েছেন।
CG/CB/NS
(Visitor Counter : 87
স্বাস্থ্যওপরিবারকল্যাণমন্ত্রক
চার লক্ষের বেশি মানুষ বুধবার আয়ুষ্মান ভারত ব্লক স্তরীয় স্বাস্থ্য মেলায় যোগ দেন; সারা দেশজুড়ে তৃতীয় দিনে ৪৮৪টি ব্লকে স্বাস্থ্য মেলার আয়োজন
নতুন দিল্লি, ২১ এপ্রিল, ২০২২
কেন্দ্রীয় স্বাস্থ্য ও পরিবার কল্যাণ মন্ত্রক রাজ্য ও কেন্দ্রশাসিত অঞ্চলগুলির সহযোগিতায় আজাদি কা অমৃত মহোৎসবের অঙ্গ হিসেবে ১৬-২২ এপ্রিল পর্যন্ত আয়ুষ্মান ভারত স্বাস্থ্য ও রোগী কল্যাণ কেন্দ্রের চতুর্থ বার্ষিকী উদযাপন করছে। চতুর্থ বার্ষিকীতে সারা দেশজুড়ে উৎসাহ ও উদ্দীপনা লক্ষ্য করা যাচ্ছে। কেন্দ্রীয় স্বাস্থ্য মন্ত্রী, রাজ্য ও কেন্দ্রশাসিত অঞ্চলের স্বাস্থ্য মন্ত্রীরা, সাংসদ ও বিধায়কগণ, কেন্দ্রীয় স্বাস্থ্য মন্ত্রকের উচ্চপদস্থ আধিকারিক, রাজ্য ও কেন্দ্রশাসিত অঞ্চলগুলির মুখ্য-স্বাস্থ্যসচিব/স্বাস্থ্যসচিব তথা রাজ্য স্বাস্থ্য দপ্তরের উচ্চপদস্থ আধিকারিক এবং স্থানীয় বিশিষ্ট ব্যক্তিরা আয়ুষ্মান ভারত স্বাস্থ্য ও রোগীকল্যাণ কেন্দ্রের চতুর্থ বার্ষিকী উপলক্ষে আয়োজিত স্বাস্থ্য মেলায় গিয়ে জনসাধারণকে সচেতন করছেন।
প্রতিটি রাজ্য ও কেন্দ্রশাসিত অঞ্চলের প্রত্যেক জেলায় অন্ততপক্ষে একটি ব্লক মিলিয়ে মোট এক লক্ষের বেশি আয়ুষ্মান ভারত রোগী ও স্বাস্থ্য কল্যাণ কেন্দ্রে ১৮ থেকে ২২ এপ্রিল পর্যন্ত ব্লক স্তরীয় স্বাস্থ্য মেলা আয়োজন করা হচ্ছে। প্রতিটি রাজ্য ও কেন্দ্রশাসিত অঞ্চলের প্রতিটি ব্লকে একদিন করে এই স্বাস্থ্য মেলার আয়োজন করা হচ্ছে।
স্বাস্থ্য মেলার তৃতীয় দিনে সারা দেশে ৪৮৪টি ব্লকে চার লক্ষের বেশি মানুষ অংশগ্রহণ করেন। এছাড়াও এই স্বাস্থ্য মেলায় ৭১ হাজার স্বাস্থ্য পরিচয়পত্র এবং ১৭ হাজার প্রধানমন্ত্রী জন আরোগ্য যোজনার গোল্ডেন কার্ড দেওয়া হয়। এমনকি, মেলায় আগত হাজার হাজার মানুষের উচ্চ রক্তচাপ, ডায়াবেটিস প্রভৃতি রোগের চিকিৎসা করা হয়।
উল্লেখ করা যেতে পারে, গত ১৬ই এপ্রিল আয়ুষ্মান ভারত স্বাস্থ্য ও রোগী কল্যাণ কেন্দ্রে একদিনেই ই-সঞ্জিবনী ব্যবস্থার মাধ্যমে রেকর্ড ৩ লক্ষ টেলি-পরামর্শ দেওয়া হয়। বুধবার সারা দেশে এধরণের কেন্দ্রগুলি থেকে ৩৬ হাজারের বেশি টেলি-পরামর্শ দেওয়া হয়েছে।
CG/BD/AS/
(Visitor Counter : 85
রাষ্ট্রপতিরসচিবালয়
রাষ্ট্রপতির রাম নবমীর শুভেচ্ছা
নয়াদিল্লি, ১২ এপ্রিল, ২০১৯
ভারতের রাষ্ট্রপতি শ্রী রাম নাথ কোবিন্দ রাম নবমীর প্রাক্কালে দেশবাসীর উদ্দেশে এক বার্তায় বলেছেন, “রাম নবমী উপলক্ষে আমি সমস্ত সহ-নাগরিকদের জন্য অভিনন্দন ও শুভেচ্ছা জানাই। মর্যাদা পুরুষোত্তম রামের জীবন আমাদের তাঁর পদাঙ্ক অনুসরণ করে চিন্তাভাবনা এবং কাজের ক্ষেত্রে মহত্ব অর্জনের দিকে এগিয়ে যেতে অনুপ্রেরণা যোগায়। আসুন, এক সমৃদ্ধ জাতি এবং সম্প্রীতিপূর্ণ বিশ্বের লক্ষ্যে আমরা তাঁর মূল্যবোধগুলি গ্রহণ করি”।
CG/PB/SB
(Visitor Counter : 169
সড়কপরিবহণওমহাসড়কমন্ত্রক
শ্রী নীতিন গড়করি বলেছেন, জিএসটি ২০২৫ সালের মধ্যে ভারতীয় অর্থনীতিকে ৫ লক্ষ কোটি মার্কিন ডলারে নিয়ে যেতে সাহায্য করবে
নয়াদিল্লি, ০১ জুলাই, ২০২১
কেন্দ্রীয় সড়ক পরিবহণ ও জাতীয় মহাসড়ক মন্ত্রী শ্রী নীতিন গড়করি বলেছেন, জিএসটি ২০২৫ সালের মধ্যে ভারতীয় অর্থনীতিকে ৫ লক্ষ কোটি মার্কিন ডলারে নিয়ে যেতে সাহায্য করবে। ইন্সটিটিউট অফ কস্ট অ্যাকাউন্ট্যান্ট অফ ইন্ডিয়া  আয়োজিত জিএসটি দিবস উপলক্ষে এক ওয়েবিনারে ভাষণ দিচ্ছিলেন। তিনি বলেন, এক দেশ, এক বাজার, এক কর ব্যবস্থার ধারণাকে বিবেচনায় রেখেই জিএসটি বা পণ্য ও পরিষেবা কর ব্যবস্থা শুরু করা হয়েছে। পণ্য ও পরিষেবার ক্ষেত্রে অভিন্ন এই কর ব্যবস্থা ব্যবসা-বাণিজ্য ও শিল্প ক্ষেত্রকে মহামারীজনিত পরিস্থিতি সত্ত্বেও বিভিন্নভাবে সাহায্য করেছে। তিনি আরও বলেন, ২০১৭’র পয়লা জুলাই থেকে পণ্য ও পরিষেবা কর ব্যবস্থা কার্যকর হয়েছে। আজ এই কর ব্যবস্থার চার বছর পূর্ণ হ’ল। জিএসটি চালু হওয়ার পর বিগত এই চার বছরে ব্যবসা-বাণিজ্যের উল্লেখযোগ্য পরিবর্তন লক্ষ্য করা গেছে।
কেন্দ্রীয় মন্ত্রী আরও বলেন, ডিজিটাইজেশন ও তথ্য প্রযুক্তির গুরুত্বপূর্ণ ভূমিকা রয়েছে। এ সম্পর্কে তিনি পারফরম্যান্স অডিট বা কাজকর্মের হিসেব-নিকেশ সহ যাবতীয় আর্থিক হিসেব-নিকেশে স্বচ্ছতা বজায় রাখার আহ্বান জানান। ক্ষুদ্র ও মাঝারি শিল্পগুলি সাম্প্রতিক সময়ে যে সমস্ত সমস্যার সম্মুখীণ হয়েছে, সে সম্পর্কে শ্রী গড়করি বলেন, বকেয়া মাশুল আদায়ে বিলম্ব বড় উদ্বেগের কারণ। এর আশু সমাধান প্রয়োজন।
শ্রী গড়করি বলেন, জিএসটি’র চার বছর পূর্ণ হলেও কর ব্যবস্থায় সংস্কারে এখনও অনেক কিছু করণীয় রয়েছে। তাই, সংশ্লিষ্ট সবপক্ষের কাছ থেকে সহযোগিতা, সমন্বয়, যোগাযোগ ও সদ্বিচ্ছার প্রয়োজন।
জিএসটি দিবস উপলক্ষে এ ধরনের ওয়েবিনার আয়োজন করার জন্য আইসিএআই-এর ভূমিকার প্রশংসা করে শ্রী গড়করি ‘নতুন স্বাভাবিক’ পরিস্থিতিতে সারা দেশে বিভিন্ন ক্ষেত্রের স্টেকহোল্ডার বা অংশীদারদের জন্য নতুন নতুন বিষয় নিয়ে আরও বেশি ওয়েবিনার আয়োজনের পরামর্শ দেন।
CG/BD/SB
(Visitor Counter : 153
প্রধানমন্ত্রীরদপ্তর
জম্মু-কাশ্মীরের সব নাগরিকদের জন্য ২৬শে ডিসেম্বর, প্রধানমন্ত্রী আয়ুষ্মান ভারত-পিএম-জেএওয়াই সেহত প্রকল্পের সূচনা করবেন
নতুনদিল্লি, ২৪শে ডিসেম্বর, ২০২০
প্রধানমন্ত্রী শ্রী নরেন্দ্র মোদী জম্মু-কাশ্মীর কেন্দ্র শাসিত অঞ্চলের সব নাগরিকদের জন্য ভিডিও কনফারেন্সের মাধ্যমে ২৬শে ডিসেম্বর, বেলা ১২টার সময় আয়ুষ্মান ভারত পিএম-জেএওয়াই সেহত প্রকল্পের সূচনা করবেন। সকল সম্প্রদায় এবং সব নাগরিকদের আয়ত্তের মধ্যে উন্নত মানের স্বাস্থ্য পরিষেবা সুনিশ্চিত করা ও চিকিৎসার কারণে আর্থিক ঝুঁকি কমানোর জন্য এই সর্বজনীন স্বাস্থ্য বীমা প্রকল্পটির সূচনা করা হবে। কেন্দ্রীয় স্বরাষ্ট্রমন্ত্রী এবং জম্মু-কাশ্মীরের উপ-রাজ্যপাল এই অনুষ্ঠানে উপস্থিত থাকবেন।
এই প্রকল্পে জম্মু-কাশ্মীর কেন্দ্রশাসিত অঞ্চলের সব নাগরিকদের জন্য বিনামূল্যে স্বাস্থ্যবীমার সুযোগ এনে দেওয়া হবে। এখানে প্রত্যেক পরিবারের জন্য ৫ লক্ষ টাকার স্বাস্থ্য বীমার ব্যবস্থা করা হচ্ছে । এর ফলে পিএম-জেএওয়াই প্রকল্পে ১৫ লক্ষের মত অতিরিক্ত পরিবার যুক্ত হবেন। এই প্রকল্পে যুক্ত ব্যক্তিরা দেশের যেকোন প্রান্তে স্বাস্থ্যপরিষেবা পাবেন । পিএম-জেএওয়াই প্রকল্পে তালিকাভুক্ত হাসপাতালগুলিতে এই পরিষেবা পাওয়া যাবে।
সর্বজনীন স্বাস্থ্য বীমার জন্যঃ-
গুরুত্বপূর্ণ স্বাস্থ্যপরিষেবা এবং উন্নত মানের স্বাস্থ্যপরিষেবা যাতে সমস্ত নাগরিককে দেওয়া যায় তার জন্যই সর্বজনীন এই স্বাস্থ্য বীমা চালু করা হয়েছে। এর মাধ্যমে চিকিৎসা, পুনর্বাসন এবং কোন ব্যক্তি হাসপাতলে ভর্তি হলে হাসপাতাল থেকে ছাড়া পাওয়ার পরবর্তী পর্যায়ের শুশ্রুষার মাধ্যমে নিশ্চিত করা হবে । চিকিৎসা করানোর সময় স্বাস্থ্য পরিষেবার কারণে মানুষ যাতে আর্থিক সঙ্কটের মুখোমুখি না হন এবং চিকিৎসার জন্য কেউ যেন দারিদ্র্যের শিকার না হয় সেটি নিশ্চিত করাই এই প্রকল্পের মূল উদ্দেশ্য । আয়ুষ্মান ভারত কর্মসূচির দুটি স্তম্ভ রয়েছে স্বাস্থ্য কেন্দ্র এবং প্রধানমন্ত্রী জন আরোগ্য যোজনা౼ যার মধ্য দিয়ে সর্বজনীন স্বাস্থ্যপরিষেবা নিশ্চিত করা হবে।
প্রতিরক্ষামন্ত্রক
মিশন সাগর III-ভারতীয় নৌ জাহাজ কিলতান কম্বোডিয়ার সিহানুকভিলে পৌঁছেছে
নতুন দিল্লি, ২৯ ডিসেম্বর, ২০২০
চলমান তৃতীয় সাগর মিশনের অঙ্গ হিসাবে আজ ভারতীয় নৌ জাহাজ কিলতান কম্বোডিয়ার সিহানুকভিলে পৌঁছেছে। কম্বোডিয়ার বন্যায় ক্ষতিগ্রস্থ মানুষের জন্য মানবিক সহায়তা ও দুর্যোগ মোকাবিলায় ১৫ টন ত্রাণ  সামগ্রী নিয়ে এই জাহাজটি সেখানে পৌঁছাছে।এই সামগ্রীগুলি কম্বোডিয়ার জাতীয় দুর্যোগ ব্যবস্থাপনা কমিটির  হাতে তুলে দেওয়া হবে। দুই বন্ধুত্বপূর্ণ দেশের মধ্যে গভীর জন সংযোগের প্রতিফলন স্বরূপ এই সহায়তা প্রদান করা হচ্ছে ।
উদ্ভূত মহামারী পরিস্থিতিতে বন্ধুত্বপূর্ণ দেশগুলিতে ভারতের মানবিক সহায়তা ও দুর্যোগ মোকাবিলায় ত্রাণ সামগ্রী পৌঁছে দেওয়ার একটি অংশ হল তৃতীয় সাগর মিশন।প্রধানমন্ত্রী নরেন্দ্র মোদী'র 'সাগর' এর দৃষ্টিভঙ্গির সঙ্গে সামঞ্জস্য বজায় রেখে এই মিশন গ্রহণ করা হয়েছে এবং নির্ভরযোগ্য অংশীদার হিসাবে ভারতের অবস্থান ও ভারতীয় নৌবাহিনীর গুরুত্বকে তুলে ধরা হয়েছে।এই মিশন দক্ষিণ পূর্ব এশিয় গোষ্ঠী ভুক্ত দেশ  গুলির মধ্যে গুরুত্বপূর্ণ ভূমিকা পালন করছে এবং বর্তমান সম্পর্কে আরও জোরদার করে তুলেছে ।
ঐতিহাসিক দিক থেকে ভারত এবং কম্বোডিয়ার মধ্যে দৃঢ় সাংস্কৃতিক সম্পর্ক রয়েছে। সাম্প্রতিককালে সব ক্ষেত্রেই দুই দেশের মধ্যে সম্পর্ক আরও জোরদার হয়েছে। বর্তমানে এই পদক্ষেপ দুই দেশের মধ্যে দ্বিপাক্ষিক সহযোগিতা আরও মজবুত করবে এবং ওই অঞ্চলে সুরক্ষা ও স্থিতিশীলতা বজায় রাখবে।
মন্ত্রিসভারঅর্থনৈতিকবিষয়সংক্রান্তকমিটি
তালচের ফার্টিলাইজার লিমিটেডের  পক্ষ থেকে কয়লা তরলীকরণের মাধ্যমে ইউরিয়া উৎপাদনের জন্য এক স্বতন্ত্র ভর্তুকি নীতিতে মন্ত্রিসভার অনুমোদন
নয়াদিল্লি, ২০ এপ্রিল, ২০২১
প্রধানমন্ত্রী শ্রী নরেন্দ্র মোদীর পৌরহিত্যে কেন্দ্রীয় মন্ত্রিসভার অর্থনৈতিক বিষয় সংক্রান্ত কমিটি তালচের ফার্টিলাইজার লিমিটেডের পক্ষ থেকে কয়লা তরলীকরণের মাধ্যমে ইউরিয়া উৎপাদনের জন্য একটি স্বতন্ত্র ভর্তুকি নীতি প্রণয়নে অনুমতি দিয়েছে। কেন্দ্রীয় সার দপ্তরের পক্ষ থেকে কয়লা তরলীকরণের মাধ্যমে ইউরিয়া উৎপাদনের ক্ষেত্রে ভর্তুকি নীতি প্রণয়নের ব্যাপারে মন্ত্রিসভার কাছে প্রস্তাব পাঠিয়েছিল।
মন্ত্রিসভার এই সিদ্ধান্তের ফলে দেশের বিপুল কয়লা ভান্ডারের আরও বেশি সদ্ব্যবহারের লক্ষ্যে শক্তি ক্ষেত্রে কৌশলগত নিরাপত্তা অর্জনের পাশাপাশি, ইউরিয়া উৎপাদনে স্বনির্ভর হয়ে ওঠা সম্ভব হবে। আগেই সিদ্ধান্ত হয়েছিল যে, তালচের ফার্টিলাইজার লিমিটেড সংস্থাটিকে কয়লা তরলীকরণ প্রযুক্তির সঙ্গে উপযুক্ত করে তোলা হবে। এই সার উৎপাদন কারখানা থেকে উৎপাদনশীলতা বৃদ্ধি পেলে পূর্বাঞ্চলের কৃষকরা সারের পর্যাপ্ত যোগানের দিক থেকে লাভবান হবেন। সেইসঙ্গে, দেশের পূর্বাঞ্চলে ইউরিয়া সরবরাহ খাতে প্রদেয় পরিবহণ ভর্তুকি অনেকাংশে সাশ্রয় হবে। এমনকি, বিদেশ থেকে বার্ষিক ১২ লক্ষ ৭০ হাজার মেট্রিক টন ইউরিয়া আমদানি করতে হয়। এই কারাখানা থেকে সার উৎপাদন শুরু হলে বিদেশি মুদ্রার সঞ্চয় আরও বাড়বে।
কয়লা তরলীকরণের মাধ্যমে ইউরিয়া উৎপাদনের এই কর্মসূচি ‘মেক ইন ইন্ডিয়া’ উদ্যোগ এবং আত্মনির্ভর অভিযানকে আরও সুবিন্যস্ত করবে। একইসঙ্গে, দেশের পূর্বাঞ্চলে সড়ক, রেল, জলপথ পরিবহণ ক্ষেত্রে পরিকাঠামোর মানোন্নয়ন ঘটবে। পক্ষান্তরে, আর্থিক বিকাশ ত্বরান্বিত হবে। তালচের সার উৎপাদন কারখানার নিকটবর্তী এলাকায় যে সমস্ত সহযোগী শিল্প সংস্থা রয়েছে, সেখানে ব্যবসায়িক সুযোগ-সুবিধা আরও বাড়বে। এই কারখানায় কয়লা তরলীকরণের জন্য পরিচ্ছন্ন কয়লা প্রযুক্তির ব্যবহার করা হবে। এর ফলে, ইউরিয়া উৎপাদনে জ্বালানী হিসাবে তরল প্রাকৃতিক গ্যাসের আমদানী ব্যয় কমবে এবং আধুনিক প্রযুক্তির মাধ্যমে কয়লা তরলীকরণ প্রক্রিয়া পরিচালিত হওয়ার ফলে দূষণ সৃষ্টিকারী গ্যাসের নির্গমন হ্রাস পাবে।
প্রেক্ষাপট
চারটি রাষ্ট্রায়ত্ত সংস্থার যৌথ উদ্যোগে ২০১৫’র ১৩ নভেম্বর তালচের ফার্টিলাইজার্স লিমিটেড গঠন করা হয়। পূর্বতন তালচের ফার্টিলাইজার কর্পোরেশন অফ ইন্ডিয়া লিমিটেডের পুনরুজ্জীবন ঘটাতে বার্ষিক ১২ লক্ষ ৭০ হাজার মেট্রিক টন উৎপাদন ক্ষমতাসম্পন্ন একটি নতুন অত্যাধুনিক ইউরিয়া উৎপাদন ইউনিট স্থাপন করা হয়। এই ইউরিয়া উৎপাদন প্রকল্প খাতে ব্যয়ের পরিমাণ ধরা হয়েছে ১৩ হাজার ২৭৭ কোটি ২১ লক্ষ টাকা।
(CG/BD/SB
শ্রমওকর্মসংস্থানমন্ত্রক
ই-শ্রম পোর্টালে নথিভুক্ত অসংগঠিত ক্ষেত্রের কর্মীরা এনসিএস-এর মাধ্যমে ভাল চাকরির সুযোগ পাচ্ছেন
নতুন দিল্লি, ২০ এপ্রিল, ২০২২
কেন্দ্রীয় অর্থমন্ত্রী ২০২২-২৩-এর বাজেট ভাষণে অর্থ ব্যবস্থাকে আরও সরল করে তুলতে এবং সকলের জন্য শিল্পোদ্যোগের সুযোগ-সুবিধা বাড়ানোর লক্ষ্যে ঋণ সহায়তা, দক্ষতা ও নিয়োগ সম্পর্কিত পরিষেবাগুলিকে আরও কার্যকর করতে ন্যাশনাল কেরিয়ার সার্ভিস , ই-শ্রম, উদ্যম এবং অসীম - এই চারটি পোর্টাল সংযুক্তিকরণের কথা ঘোষণা করেছিলেন।
অর্থমন্ত্রীর বাজেট ঘোষণা অনুযায়ী এনসিএস এবং ই-শ্রম পোর্টালের মধ্যে সংযুক্তিকরণের কাজ সদ্য শেষ হয়েছে। এরফলে, ই-শ্রম পোর্টালে নথিভুক্ত অসংগঠিত ক্ষেত্রের কর্মীরা সহজেই ন্যাশনাল কেরিয়ার সার্ভিসে যুক্ত হতে পারছেন এবং ভাল কর্মসংস্থানের সুযোগ পাচ্ছেন। এখনও পর্যন্ত ই-শ্রম পোর্টালের ২৬ হাজারের বেশি সুফলভোগী এনসিএস ব্যবস্থার সঙ্গে যুক্ত হয়েছেন এবং ওই দুই পোর্টালের মধ্যে সংযুক্তিকরণের সুবিধা গ্রহণ করছেন। ই-শ্রম পোর্টালে নথিভুক্ত অসংগঠিত ক্ষেত্রের কর্মীদের বিগত কয়েকদিনে আকর্ষণীয় কাজের প্রস্তাব দেওয়া হয়েছে। এরমধ্যে, দক্ষতা এবং কর্মদাতাদের চাহিদা অনুযায়ী ডেস্ক এবং ফিল্ড উভয় ক্ষেত্রে কর্মসংস্থানের সুযোগ মিলছে।
ই-শ্রম পোর্টালে নথিভুক্ত অন্ধ্রপ্রদেশের ভিজিয়ানা গ্রামের এক মহিলাকর্মী জানিয়েছেন, ন্যাশনাল কেরিয়ার সার্ভিসের মাধ্যমে তিনি একটি নামী রাসায়নিক সংস্থায় ডিস্ট্রিক ম্যানেজার হিসেবে কাজে যোগ দিয়েছেন। অন্যদিকে, কেরালার পালাক্কড থেকে আরও একজন মহিলা সুফলভোগী এর্নাকুলামে একটি মর্যাদাপূর্ণ সফটওয়ার সংস্থায় প্রসেস এক্সিকিউটিভ হিসেবে চাকরিতে যোগ দিয়েছেন বলে জানিয়েছেন। ই-শ্রম পোর্টালে নথিভুক্ত অসংগঠিত ক্ষেত্রের কর্মীরা ন্যাশনাল কেরিয়ার সার্ভিসের মাধ্যমে বিভিন্ন ধরণের কাজের সুযোগ পাচ্ছেন। এরমধ্যে রয়েছে কোয়ালিটি কন্ট্রোল, অ্যাকাউন্টট্যান্ট, কৃষি আধিকারিক প্রভৃতি। ন্যাশনাল কেরিয়ার সার্ভিস পোর্টালের সহায়তায় অসংগঠিত ক্ষেত্রের কর্মীদের জন্য এখন নিজেদের এলাকাতেই ভাল কর্মসংস্থানের সুযোগ বাড়ছে।
কেন্দ্রীয় শ্রম ও কর্মসংস্থান মন্ত্রকের ন্যাশনাল কেরিয়ার সার্ভিস পোর্টালে সারা দেশে বিভিন্ন এলাকায় শূন্য পদের সংখ্যা ১ লক্ষ ৫০ হাজারের বেশি। এই শূন্য পদ তথ্য প্রযুক্তি ও যোগাযোগ, পাইকারি ও খুচরো ব্যবসা, অসামরিক নির্মাণ কাজ, সরকারি চাকরি প্রভৃতির সঙ্গে যুক্ত। এনসিএস পোর্টালে বিশেষ ভাবে সক্ষম ব্যক্তি, মহিলা, বাড়ি থেকে কাজ, সরকারি কাজ প্রভৃতির জন্য বিশেষ ব্যবস্থা রয়েছে। এমনকি, এনসিএস পোর্টালের মাধ্যমে দক্ষতা এবং ডিজিটাল দক্ষতা প্রশিক্ষণের প্রয়োজনীয় উপকরণ নথিভুক্ত কর্মপ্রার্থীদের বিনামূল্যে দেওয়া হয়।
CG/BD/AS/
(Visitor Counter : 64
কেন্দ্রীয়মন্ত্রিসভা
কেন্দ্রীয় মন্ত্রিসভা ২০২০-২১ অর্থবর্ষে রেল কর্মীদের উৎপাদন-ভিত্তিক বোনাস দেওয়ার প্রস্তাব অনুমোদন করেছে
নয়াদিল্লি, ০৬ অক্টোবর, ২০২১
প্রধানমন্ত্রী শ্রী নরেন্দ্র মোদীর পৌরোহিত্যে কেন্দ্রীয় মন্ত্রিসভা আজ ২০২০-২১ অর্থবর্ষে রেল কর্মীদের ৭৮ দিনের বেতনের সমতুল উৎপাদন-ভিত্তিক বোনাস দেওয়ার প্রস্তাব অনুমোদন করেছে। তবে, রেল সুরক্ষা বাহিনী/রেল সুরক্ষা বিশেষ বাহিনীর কর্মীরা বাদ দিয়ে নন-গেজেটেড সমস্ত রেল কর্মী এই বোনাস পাবেন।
রেল কর্মীদের ৭৮ দিনের বেতনের সমতুল উৎপাদন-ভিত্তিক বোনাস দিতে ১ হাজার ৯৮৪ কোটি ৭৩ লক্ষ টাকা খরচ হবে। প্রত্যেক যোগ্য নন-গেজেটেড রেল কর্মীকে উৎপাদন-ভিত্তিক বোনাস মেটানোর জন্য বেতনের ঊর্ধ্বসীমা স্থির হয়েছে মাসিক ৭ হাজার টাকা। প্রত্যেক নন-গেজেটেড রেল কর্মী ৭৮ দিনের বেতনের সমতুল হিসাবে ন্যূনতম ১৯ হাজার ৯৫১ টাকা উৎপাদন সংযুক্ত বোনাস পাবেন।
সরকারের এই সিদ্ধান্তের ফলে প্রায় ১১ লক্ষ ৫৬ হাজার নন-গেজেটেড রেল কর্মী লাভবান হবেন। উল্লেখ করা যেতে পারে, প্রতি বছর দশেরা/পুজোর ছুটির আগে যোগ্য রেল কর্মীরা উৎপাদন সংযুক্ত বোনাস পেয়ে থাকেন। মন্ত্রিসভার এই সিদ্ধান্ত এ বছরও পুজোর ছুটির আগেই কার্যকর হবে।
২০১০-১১ থেকে ২০১৯-২০ অর্থবর্ষ পর্যন্ত ৭৮ দিনের সমতুল উৎপাদন-ভিত্তিক বোনাস দিয়ে আসা হয়েছে। ২০২০-২১ অর্থবর্ষেও ৭৮ দিনের বেতনের সমতুল উৎপাদন-ভিত্তিক বোনাস দেওয়া হবে। এই সিদ্ধান্ত রেলের সামগ্রিক কাজকর্মে আরও মানোন্নয়নে কর্মীদের উৎসাহিত করবে।
উৎপাদন-ভিত্তিক বোনাস রেলের সমস্ত নন-গেজেটেড কর্মীরা পেয়ে থাকেন। তবে, রেল সুরক্ষা বাহিনী/রেল সুরক্ষা বিশেষ বাহিনীর কর্মীরা এই সুবিধা পান না। উল্লেখ করা যেতে পারে, ১৯৭৯-৮০ থেকে রেলের নন-গেজেটেড কর্মীদের উৎপাদন-ভিত্তিক বোনাস দেওয়া হয়ে আসছে। প্রতি তিন বছরে নন-গেজেটেড কর্মীদের জন্য উৎপাদন-ভিত্তিক বোনাস কর্মসূচি পর্যালোচনা করা হয়।
CG/BD/SB
(
বিদ্যুৎমন্ত্রক
বিদ্যুৎ মন্ত্রী রুরাল ইলেক্ট্রিফিকেশন কর্পোরেশন এবং পাওয়ার ফাইন্যান্স কর্পোরেশনের কর্ম পরিচালনা নিয়ে পর্যালোচনা বৈঠক করেছেন
নতুন দিল্লি, ০৬ অক্টোবর, ২০২১
কেন্দ্রীয় বিদ্যুৎ মন্ত্রী শ্রী আর কে সিং নতুন দিল্লিতে গত ৪ এবং ৫ অক্টোবর রুরাল ইলেক্ট্রিফিকেশন কর্পোরেশন এবং পাওয়ার ফিন্যান্স কর্পোরেশন-এর কর্ম পরিচালনা নিয়ে ওই দুই সংস্থার কর্মকর্তাদের নিয়ে পর্যালোচনা বৈঠক করেছেন। ওই বৈঠকে বিদ্যুৎ প্রতিমন্ত্রী কৃষান পাল ও বিদ্যুৎ মন্ত্রকের পদস্থ আধিকারিকরা উপস্থিত ছিলেন।
কেন্দ্রীয় বিদ্যুৎ মন্ত্রী সরকারের দৃষ্টিভঙ্গির কথা উল্লেখ করে ২৪ ঘণ্টা ও সাত দিন সকলের জন্য সাশ্রয়ী মূল্যে বিদ্যুৎ সরবরাহ ব্যবস্থা নিশ্চিত করার কথা বলেন। এ প্রসঙ্গে তিনি রুরাল ইলেক্ট্রিফিকেশন কর্পোরেশন এবং পাওয়ার ফাইন্যান্স কর্পোরেশন এই দুটি সংস্থার মার্কেট শেয়ার বৃদ্ধির জন্য প্রতিযোগিতামূলক প্রয়োজনীয়তার ওপর গুরুত্ব আরোপ করেন। তিনি উল্লেখ করেন যে দুটি সংস্থাকেই পরিবর্তনশীল বাজারের চাহিদার সাথে গতিশীল ভাবে খাপ খাইয়ে নিতে হবে এবং তাদের তহবিলের খরচ কমানোর চেষ্টা করতে হবে। এ প্রসঙ্গে তিনি পরামর্শ দেন যে, তহবিল সংগ্রহের জন্য আরো ভালো এবং বিকল্প পথ খুঁজে বের করা প্রয়োজন। যার মধ্যে রয়েছে অফসোর সোর্সও। ন্যায্যমূল্যে উপভোক্তাদের কাছে বিদ্যুৎ পৌঁছে দেওয়ার সামগ্রিক উদ্দেশ্য নিয়ে কৌশলগত বিশ্লেষণ করার প্রতি তিনি গুরুত্বারোপ করেন।
কেন্দ্রীয় মন্ত্রী স্ট্রেসট অ্যাসেটস এর প্রয়োজনীয়তার কথা উল্লেখ করে উভয় সংস্থাকেই বেশকিছু পদক্ষেপ গ্রহণের পরামর্শ দিয়েছেন। এরমধ্যে বাজার থেকে বিশেষজ্ঞ পেশাদার নিয়োগের কথা বলা হয়েছে। কেন্দ্রীয় মন্ত্রী উভয় সংস্থাকেই তাদের পরিকাঠামোগত উন্নয়ন আরও শক্তিশালী করার প্রতি জোর দিয়েছেন।
এছাড়াও, শ্রী সিং কয়েকটি ডিস্ট্রিবিউশন কোম্পানির আর্থিক বিষয় সম্পর্কে উদ্বেগ প্রকাশ করেন। এ প্রসঙ্গে তিনি পাওয়ার ফিন্যান্স কর্পোরেশন এবং রুরাল ইলেক্ট্রিফিকেশন কর্পোরেশন-কে ডিস্ট্রিবিউশন কোম্পানি গুলির পরিচালনা পর্ষদে তাঁদের প্রতিনিধি রেখে প্রতিকারের ব্যবস্থা নেওয়ার জন্য পরামর্শ দিয়েছেন।
CG/ SB
(Visitor Counter : 153
প্রধানমন্ত্রীরদপ্তর
রাষ্ট্রসঙ্ঘের সাধারণ সভায় প্রধানমন্ত্রী ক্যারিকম গোষ্ঠীভুক্ত রাষ্ট্রগুলির নেতৃবৃন্দের সঙ্গে সাক্ষাৎ করেন
নয়াদিল্লি, ২৬ সেপ্টেম্বর, ২০১৯
নিউ ইয়র্কে রাষ্ট্রসঙ্ঘের সাধারণ সভার ফাঁকে প্রধানমন্ত্রী শ্রী নরেন্দ্র মোদী ২৫ সেপ্টেম্বর ক্যারিকম গোষ্ঠীভুক্ত রাষ্ট্রগুলির ১৪ জন নেতৃবৃন্দের সঙ্গে বৈঠকে ওই অঞ্চলের দেশগুলির সঙ্গে ভারতের ঘনিষ্ঠ সম্পর্ক আরও মজবুত হয়েছে। এই বৈঠকের পৌরহিত্য করেন ক্যারিকমের বর্তমান চেয়ারম্যান, সেন্ট লুসিয়ার প্রধানমন্ত্রী অ্যালেন চ্যাস্টেনেট। বৈঠকে অ্যান্টিগ্যা ও বারবুডা, বারবাডোস, ডমিনিকা, জামাইকা, সেন্ট কিটস ও নেভিস, সেন্ট লুসিয়া, সেন্ট ভিনসেন্ট ও দ্য গ্রেনেডাইন্স, ত্রিনিদাদ ও টোব্যাগোর রাষ্ট্রপ্রধানরা, সুরিনামের উপরাষ্ট্রপতি এবং বাহামাস, বেলিজ, গ্রেনাডা, হাইতি এবং গিয়ানার বিদেশমন্ত্রীরা উপস্হিত ছিলেন।
ক্যারিকম গোষ্ঠীভুক্ত রাষ্ট্রগুলির নেতৃবৃন্দের সঙ্গে প্রধানমন্ত্রী নরেন্দ্র মোদীর এই প্রথম বৈঠক হল। এই বৈঠকে আঞ্চলিক প্রেক্ষাপট ছাড়াও ভারতের সঙ্গে সংশ্লিষ্ট রাষ্ট্রগুলির সম্পর্ক আরও নিবিড় করার বিষয়ে আলোচনা হয়। ক্যারিকম দেশগুলির সঙ্গে রাজনৈতিক, অর্থনৈতিক এবং সাংস্কৃতিক সম্পর্ক আরও দৃঢ় করার বিষয়ে তিনি ভারতের অঙ্গীকার পুর্নব্যক্ত করেন। ক্যারিবিও অঞ্চলে লক্ষ লক্ষ ভারতীয় বংশোদ্ভুতর উপস্হিতি এই সৌহার্দ্যের সম্পর্ককে আরও প্রসারিত করেছে বলে শ্রী মোদী উল্লেখ করেন।
বৈঠকে রাজনৈতিক এবং প্রাতিষ্ঠানিক আলোচনা, অর্থনৈতিক সহযোগিতার প্রসার, ব্যবসা-বাণিজ্য ও বিনিয়োগ বৃদ্ধি সহ জনগণের মধ্যে যোগাযোগ বাড়ানোর ওপর গুরুত্ব দেওয়া হয়। প্রধানমন্ত্রী বিপর্যয় মোকাবিলায় সহযোগিতা বৃদ্ধি এবং উন্নয়নমূলক কাজে অংশীদারিত্বের ক্ষেত্রে ক্যারিকম গোষ্ঠীভুক্ত রাষ্ট্রগুলির সঙ্গে ভারতের একযোগে কাজের ওপর জোর দেন। তিনি আন্তর্জাতিক সৌরজোটে ক্যারিকম গোষ্ঠীভুক্ত রাষ্ট্রগুলিকে যোগদানের আমন্ত্রণ জানান। বিপর্যয় মোকাবিলার পরিকাঠামোর জন্য একটি জোট গঠনের প্রস্তাব নিয়েও আলোচনা হয়। এই অঞ্চলে ঘূর্ণিঝড় ডোরিয়ানের ফলে যে ক্ষয়ক্ষতি হয়েছে, প্রধানমন্ত্রী তারজন্য সমবেদনা প্রকাশ করেন। এই ঘূর্ণিঝড়ে সবথেকে ক্ষতিগ্রস্হ বাহামাস দ্বীপকে ভারত ১০ লক্ষ মার্কিন ডলার অর্থ সাহায্যের ঘোষণা করে।
প্রধানমন্ত্রী ক্যারিকম অঞ্চলের বিভিন্ন কমিউনিটি উন্নয়ন প্রকল্পে ১ কোটি ৪০ লক্ষ মার্কিন ডলার সাহায্যের কথা ঘোষণা করেন। এছাড়া তিনি সৌর ও পুনর্নবীকরণযোগ্য শক্তি এবং জলবায়ু পরিবর্তন সংক্রান্ত বিভিন্ন প্রকল্পের জন্য আরও ১৫ কোটি ৫০ লক্ষ মার্কিন ডলার সহজ শর্তে ঋণদানের ঘোষণাও করেন। এই সমস্ত দেশগুলিতে ভারতের অর্থ সাহায্যে যেসমস্ত কেন্দ্রগুলি চলে সেগুলির উন্নয়ন এবং গিয়ানার জর্জ টাউনে তথ্য প্রযুক্তির জন্য একটি আঞ্চলিক সেন্টার অফ এক্সলেন্স ও বেলিজ-এ আঞ্চলিক কারিগরি প্রশিক্ষণ কেন্দ্র গড়ে তোলা হবে। ক্যারিকম অঞ্চলের দেশগুলির জন্য প্রয়োজন ভিত্তিক বিভিন্ন পাঠক্রম এবং প্রশিক্ষণে ভারতীয় বিশেষজ্ঞদের সহযোগিতার আশ্বাস দেওয়া হয়। প্রধানমন্ত্রী, ক্যারিকম গোষ্ঠীভুক্ত রাষ্ট্রগুলির একটি সংসদীয় প্রতিনিধি দলকে ভারতে আসার আমন্ত্রণ জানিয়েছেন।
দ্বিপাক্ষিক এবং সংশ্লিষ্ট দেশগুলির সঙ্গে সম্পর্ক উন্নয়ন এবং সহযোগিতা বৃদ্ধির ক্ষেত্রে প্রধানমন্ত্রী শ্রী নরেন্দ্র মোদীর প্রস্তাবে ক্যারিকম নেতৃবৃন্দ স্বাগত জানিয়েছেন। তাঁরা, তাঁদের সরকারের পক্ষ থেকে এ বিষয়ে সবরকম সহযোগিতার আশ্বাস দিয়েছেন।
সহযোগিতার নতুন নতুন ক্ষেত্র খুঁজে বের করতে একটি যৌথ কর্মীগোষ্ঠী গড়ে তোলার সিদ্ধান্তও নেওয়া হয়েছে।
CG/CB/NS
(Visitor Counter : 121